དགུ་རོང་སྣ་ཚོགས་རང་གྲོལ།

རྫོགས་ཆེན་བཞི་པ་མི་འགྱུར་ནམ་མཁའི་རྡོ་རྗེ་དང་ཞབས་དཀར་ཚོགས་དྲུག་རང་གྲོལ་རྣམ་གཉིས་ཀྱི་ཞལ་སློབ་དགུ་རོང་སྣ་ཚོགས་རང་གྲོལ་ནི། སྤྱི་ལོ་༡༨༢༢ པ་རབ་བྱུང་བཅུ་བཞི་པའི་ཆུ་རྟ་ལོར་ཡབ་ཨ་ཁུ་འབག་བཟོ་ཞེས་པ་གསང་བ་སྔགས་ཀྱི་རྣལ་འབྱོར་ལ་རང་དབང་འབྱོར་བའི་རིག་པ་འཛིན་པ་དེ་ཉིད་དང་། ཡུམ་ཀླུ་མོ་བྱམས་ཞེས་སྐུ་ཚེའི་སྟོད་དུ་དཔལ་ཆེན་ནམ་མཁའ་འཇིགས་མེད་ཀྱི་གཟུངས་མ། རིག་འཛིན་དཔལ་ལྡན་བཀྲ་ཤིས་ཀྱི་ཞལ་ནས། དཔལ་ཆེན་དྲག་པོའི་ཆོས་སྐོར་དེ་རལ་པའི་གསེབ་ཏུ་ཁུར་བྱས་ནས་ཕྱོགས་མེད་རི་ཁྲོད་འགྲིམས་ནུས་ན་ཕྱག་རྒྱ་པདྨ་ཅན་དང་འཕྲད་ཅེས་ལུང་གིས་བསྔགས་པའི་མཁའ་འགྲོའི་མཚན་ལྡན་དཔལ་ཆེན་ནམ་མཁའ་འཇིགས་མེད་སྐུ་འདའ་ཁར་ཨ་ཁུ་འབག་བཟོའི་ཐབས་གྲོགས་སུ་ཐུགས་བཀོད་གནང་བ་དེ་ཉིད་ཀྱི་སྲས་སུ་སྐུ་འཁྲུངས། འགྲོ་མགོན་ཞབས་དཀར་པའི་ཞལ་ནས་རེབ་ཀོང་ཕུར་ཐོགས་སྟོང་དང་དགུ་བརྒྱའི་རྡོ་རྗེ་སློབ་དཔོན་དཔལ་ཆེན་ནམ་མཁའ་འཇིགས་མེད་ལ་སྐུ་གསུང་ཐུགས་གསུམ་གྱི་སྤྲུལ་སྐུ་གསུམ་ཡོད་གསུངས་པ་ལྟར། སྐུ་སྤྲུལ་ཁྱབ་བརྡལ་ཀློང་ཡངས་ཁྱུང་དགོན་དུ་སྐུ་འཁྲུངས་པ་དང་། གསུང་སྤྲུལ་ཡོན་ཏན་ཚེ་རིང་ཨ་འདར་ཆ་ག་ནས་འཁྲུངས། ཐུགས་ཀྱི་སྤྲུལ་བ་དགུ་འགྱུར་པདྨ་རོང་དུ་འཁྲུངས་པ་རྗེ་འདི་ཉིད་དུ་ངོས་འཛིན་མཛད། 

རྡོ་གྲུབ་འཇིགས་མེད་ཕྲིན་ལས་འོད་ཟེར་གྱི་ལུང་བྱས་ལས་ཀྱང་། རོང་དགུ་རང་གྲོལ་མིང་མཐའ་ཅན་བོངས་ཆེ་ཞིང་ཁམས་རྒྱས་དབང་སྡུད་ལྡན་ལྟེ་བ་རུ་སྨེ་བའི་ཐིག་པ་ཤར་དཔལ་དེ་ལ་བླ་མའི་སྒྲུབ་སྐོར་དང་དོན་ཟབ་མོ་སྙིང་གི་གདམས་པ་སྤྲོད་ཅེས་འཁྲུངས་ཡུལ་དང་མཚན་སྒྲས་སོགས་ཆེས་གསལ་བའི་གསུང་གིས་ཆོས་བདག་ལས་ཅན་དུ་བསྔགས། ཆུང་ངུ་ནས་ཡབ་ལས་འབྲི་ཀློག་དང་ཆོ་གའི་ཕྱག་ལེན་སོགས་སྦྱངས་ཤིང་བསྙེན་སྒྲུབ་ལ་བརྩོན་པ་མཛད། ལྷན་སྐྱེས་ཀྱི་བྱམས་སྙིང་རྗེ་ཆེ་ཞིང་མཁྱེན་རབ་དཀྱེལ་ཆེ་བས་མདོ་སྔགས་རིག་གནས་དང་བཅས་པར་བྱང་ཆུབ་པ་སྟེ། དགུང་ལོ་ཉེར་གཅིག་ཐོག་ཞབས་དཀར་བའི་རྣམ་ཐར་གསོལ་འདེབས་བཅད་མ་བརྩམས་པ་ཚིག་དོན་གཉིས་ཆར་ནས་ཟླ་དང་བྲལ། སྐུ་ན་གཞོན་དུས་ནས་ཞབས་དཀར་པ་ཚོགས་དྲུག་རང་གྲོལ་གྱི་ཞབས་ལ་བཏུད་དེ་མདོ་སྔགས་གསར་རྙིང་གི་ཆོས་སྐོར་སྤྱི་དང་། ཁྱད་པར་ཕྱི་ནང་སྔོན་འགྲོའི་བློ་སྦྱོང་ནས་དངོས་གཞི་རྫོགས་ཆེན་གྱི་ཟབ་ཁྲིད་བར་མཐར་ཕྱིན་པ་གསན་པས་རྟོགས་པ་ངོ་སྤྲོད་ཀྱི་བླ་མ་དང་པོ་ཡིན། ཕྱིས་སུ་གྲུབ་དབང་རྫོགས་ཆེན་པ་མི་འགྱུར་ནམ་མཁའི་རྡོ་རྗེའི་སྙན་པ་གསན་པས་ཁམས་ཕྱོགས་སུ་ཐུགས་བརྩོན་ཆེན་པོས་ཐེངས་འགར་ཕེབས། རྗེ་དེ་ཉིད་ཀྱི་ཞལ་སྔ་ནས་མན་ངག་རྫོགས་པ་ཆེན་པོའི་ཟབ་ཁྲིད་མཐའ་དག་མ་ཚང་བ་མེད་པ་གསན་པས་ཐུགས་དམ་བོགས་འདོན་ཆེན་པོ་བྱུང་། 

སྐུ་ཚེ་གང་བོར་ཐོས་བསམ་སྒོམ་གསུམ་དང་འཆད་རྩོད་རྩོམ་གསུམ་གྱིས་དུས་འདའ་ཞིང་། ཕྱི་སོ་ཐར་གྱི་ཚུལ་ཁྲིམས་དང་ནང་བྱང་ཆུབ་སེམས་ཀྱི་ཐུགས་བསྐྱེད། གསང་བ་བསྐྱེད་རྫོགས་ཟབ་མོའི་གནད་ལ་རྟག་ཏུ་གཞོལ་བས་ཉམས་རྟོགས་ཀྱི་ཀློང་བརྡོལ། སྐུ་ཡུལ་མདོ་སྨད་དུ་ཕེབས་ནས་རྗེ་གོང་མའི་ཕྲིན་ལས་ཀྱི་རྒྱུན་བསྐྱངས་ཏེ་ཕྱོགས་ཀྱི་སྔགས་མང་ཁག་ལ་དབང་ཁྲིད་གདམས་ངག་གི་ཆོས་འཁོར་བར་མེད་དུ་བསྐོར་བ་དང་། ཡུལ་སྡེ་ཕན་ཚུན་འཁྲུག་རྩོད་དང་ནད་ཡམས་སོགས་བྱུང་ཚེ་སྐུ་སྲོག་ལ་མ་འཛེམ་པར་བཅོས་པའི་ཐབས་ལ་འབད་ཅིང་། རྗེ་ཉིད་ཀྱིས་རྒྱུ་འབྲས་བླང་དོར་གྱི་གནས་ཕྲ་མོ་ཙམ་ལ་ཡང་ཐུགས་གཙིགས་ཆེ་བ་མཛད་ཅིང་གཞན་དག་ལ་ཚུལ་བཞིན་འདོམས་པ་སོགས་གཞན་ཕན་གྱི་ཕྲིན་ལས་རྒྱ་ཆེ། ཞལ་སློབ་གྲུབ་བརྙེས་ཀྱི་རིག་འཛིན་བྱ་བྲལ་ཆོས་དབྱིངས་རང་གྲོལ། མཁར་སྒང་བྲག་དཀར་གྲུབ་ཆེན། མ་བསྒོམས་པ་རིན་པོ་ཆེ་སོགས་རྟོགས་པ་དོན་གྱི་བརྒྱུད་འཛིན་པ་དུ་མ་བསྐྱངས་ཏེ་གདུང་གྲངས་ང་གཉིས་པ་ཤིང་ཁྱི་སྤྱི་ལོ་༡༨༧༤ ལོར་སྐུ་མྱ་ངན་ལས་འདས་པའི་ཚུལ་བསྟན་ཏོ།་།